[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.6.2009

COM(2009) 320 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την περάτωση της διαδικασίας διαβουλεύσεων με τη Δημοκρατία της Γουινέας βάσει του άρθρου 96 της αναθεωρημένης συμφωνίας του Κοτονού

ΑΙΤΙΟΛΟΓΙΚΗ ΕΚΘΕΣΗ

Η Ευρωπαϊκή Ένωση αποφάσισε, στις 16 Μαρτίου 2009, να ξεκινήσει διαβουλεύσεις με τη Δημοκρατία της Γουινέας βάσει του άρθρου 96 της αναθεωρημένης συμφωνίας του Κοτονού. Αυτή η απόφαση λήφθηκε μετά το στρατιωτικό πραξικόπημα της 23ης Δεκεμβρίου 2008 και την κατάληψη της εξουσίας από στρατιωτική χούντα που συστάθηκε σε Εθνική Επιτροπή για τη Δημοκρατία και την Ανάπτυξη (Comité National pour la Démocratie et le Développement (ΕΕΔΑ)), υπό την προεδρία του λοχαγού Moussa Dadis Camara, ο οποίος αυτοανακηρύχτηκε Πρόεδρος της Δημοκρατίας. Αυτή η κατάληψη της εξουσίας δια της βίας αποτέλεσε ιδιαίτερα σοβαρή και προφανή παραβίαση των ουσιαστικών στοιχείων του άρθρου 9 της συμφωνίας (σεβασμός των δημοκρατικών αρχών) και ιδιαίτερα επείγουσα κατάσταση σύμφωνα με την παράγραφο 2, περίπτωση β) του άρθρου 96. Κατά συνέπεια, στις 19 Μαρτίου 2009 εστάλη επιστολή με την οποία οι αρχές της Γουινέας κλήθηκαν σε διαβουλεύσεις.

Εν τω μεταξύ, η διεθνής κοινότητα συνέστησε Διεθνή Ομάδα Επαφής για τη Γουϊνέα (GIC-G), υπό την κοινή προεδρία της Αφρικανικής Ένωσης και της CEDEAO, στην οποία συμμετέχει η Ευρωπαϊκή Ένωση, εκπροσωπούμενη από την Προεδρία και την Επιτροπή. Κατά τις συνεδριάσεις αυτής της Ομάδας, που πραγματοποιήθηκαν στο Κόνακρυ στις 16-17 Φεβρουαρίου και στις 16 Μαρτίου 2009, διαπιστώθηκε ορισμένη πρόοδος, ιδίως:

- συνέχιση της εκλογικής απογραφής που είχε αρχίσει πριν από το πραξικόπημα με σημαντική στήριξη της Ευρωπαϊκής Ένωσης,

- άρση της αναστολής των πολιτικών και συνδικαλιστικών δραστηριοτήτων,

- σύσταση ενός « Συνασπισμού των ενεργών δυνάμεων» (Coalition des Forces Vives) από τα πολιτικά κόμματα, τα συνδικάτα και την κοινωνία των πολιτών της Γουινέας,

- υιοθέτηση από αυτόν το Συνασπισμό ενός χάρτη πορείας για τη μεταβατική διαδικασία που προβλέπει τη διεξαγωγή βουλευτικών εκλογών στις 11 Οκτωβρίου 2009 και προεδρικών εκλογών σε δύο γύρους στις 13 και 27 Δεκεμβρίου 2009,

- έγκριση από την ΕΕΔΑ αυτού του χάρτη πορείας.

Η εναρκτήρια συνεδρίαση των διαβουλεύσεων πραγματοποιήθηκε στις Βρυξέλλες στις 29 Απριλίου 2009. Σ’αυτήν συμμετείχαν η ευρωπαϊκή πλευρά, εκπροσωπούμενη από την Προεδρία του Συμβουλίου και την Επιτροπή, η Γουινέα, εκπροσωπούμενη από μέλη της ΕΕΔΑ και της υπηρεσιακής κυβέρνησης, και το μέρος ΑΚΕ, που περιλαμβάνει χώρες της ομάδας φίλων της Γουινέας.

Κατά την προαναφερόμενη συνεδρίαση, οι συμμετέχοντας έλαβαν γνώση των προτάσεων που υπέβαλε η Γουινέα για την επάνοδο στη συνταγματική τάξη και την εγκαθίδρυση δημοκρατικής κυβέρνησης προερχόμενης από ελεύθερες και διαφανείς βουλευτικές και προεδρικές εκλογές. Εν κατακλείδι, οι δεσμεύσεις αφορούσαν τις ακόλουθες συνιστώσες (λεπτομέρειες των οποίων βρίσκονται στην επιστολή που επισυνάπτεται στην παρούσα απόφαση):

- επιβεβαίωση του χάρτη πορείας για τη μεταβατική διαδικασία των Ενεργών Δυνάμεων·

- σύσταση ενός Εθνικού Συμβουλίου Μετάβασης·

- βουλευτικές εκλογές στις 11 Οκτωβρίου 2009 και προεδρικές εκλογές σε δύο γύρους στις 13 και 27 Δεκεμβρίου 2009 στις οποίες ο Πρόεδρος και τα μέλη της ΕΕΔΑ καθώς και ο πρωθυπουργός της υπηρεσιακής κυβέρνησης δεν θέτουν υποψηφιότητα, δεδομένου ότι η θέσπιση σειράς μέτρων αποσκοπεί στη διασφάλιση ελεύθερων και διαφανών εκλογών και στη χορήγηση ενός λεπτομερούς προϋπολογισμού ανά δραστηριότητα στη Διεθνή Ομάδα Επαφής για τη Γουϊνέα (GIC-G)

- λήψη σειράς μέτρων για να εξασφαλιστεί ο σεβασμός των αρχών του κράτους δικαίου, των δικαιωμάτων του ανθρώπου και της χρηστής διακυβέρνησης.

Για να ενισχυθούν η επάνοδος στη συνταγματική τάξη και ο σχηματισμός δημοκρατικής κυβέρνησης, προερχόμενης από ελεύθερες και διαφανείς βουλευτικές και προεδρικές εκλογές, η Ευρωπαϊκή Ένωση αποφάσισε, βάσει του άρθρου 96, παράγραφος 2, σημείο γ) της συμφωνίας του Κοτονού, να εγκρίνει τα κατάλληλα μέτρα για την προοδευτική επανέναρξη της συνεργασίας, προκειμένου να υποστηριχθεί η μεταβατική διαδικασία (λεπτομέρειες στην συνημμένη επιστολή).

Βάσει των προαναφερθέντων και σύμφωνα με τα άρθρα 9 και 96 της αναθεωρημένης συμφωνίας του Κοτονού, η Επιτροπή προτείνει στο Συμβούλιο να περατώσει τις διαβουλεύσεις που έχει αρχίσει με τη Δημοκρατία της Γουινέας και να εκδώσει τη συνημμένη απόφαση.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την περάτωση της διαδικασίας διαβουλεύσεων με τη Δημοκρατία της Γουινέας βάσει του άρθρου 96 της αναθεωρημένης συμφωνίας του Κοτονού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας,

τη συμφωνία εταιρικής σχέσης ΑΚΕ-ΕΚ, που υπογράφτηκε στο Κοτονού, στις 23 Ιουνίου 2000[1] (εφεξής «συμφωνία του Κοτονού»), όπως τροποποιήθηκε από τη συμφωνία που υπογράφτηκε στο Λουξεμβούργο, στις 25 Ιουνίου 2005[2], και ιδίως το άρθρο 96,

την εσωτερική συμφωνία σχετικά με τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ[3], και ιδίως το άρθρο 3,

την πρόταση της Επιτροπής,

Εκτιμώντας τα εξής:

(1) Παραβιάστηκαν τα θεμελιώδη στοιχεία της συμφωνίας του Κοτονού που προβλέπονται στο άρθρο 9.

(2) Σύμφωνα με το άρθρο 96 της συμφωνίας του Κοτονού, άρχισαν, στις 29 Απριλίου 2009, διαβουλεύσεις με τις χώρες ΑΚΕ και τη Δημοκρατία της Γουινέας κατά τις οποίες οι εκπρόσωποι της στρατιωτικής χούντας που έχει καταλάβει την εξουσία και της υπηρεσιακής κυβέρνησης υπέβαλαν ικανοποιητικές προτάσεις και ανέλαβαν ικανοποιητικές δεσμεύσεις. Παρά την πρόσθετη προθεσμία του ενός μηνός, κανένα νέο στοιχείο δεν επισημάνθηκε.

ΑΠΟΦΑΣΙΖΕΙ:

Άρθρο 1

Περατώνονται οι διαβουλεύσεις με τη Δημοκρατία της Γουινέας σύμφωνα με το άρθρο 96 της συμφωνίας του Κοτονού.

Άρθρο 2

Εγκρίνονται τα μέτρα που διευκρινίζονται στην επιστολή που επισυνάπτεται στο παράρτημα δυνάμει των ενδεδειγμένων μέτρων που προβλέπονται στο άρθρο 96 παράγραφος 2 στοιχείο γ) της συμφωνίας του Κοτονού.

Άρθρο 3

Η παρούσα απόφαση αρχίζει να ισχύει από την ημέρα της δημοσίευσής της.

Η ισχύς της έχει διάρκεια 24 μηνών από την ημερομηνία έκδοσής της από το Συμβούλιο. Θα επανεξετάζεται συστηματικά τουλάχιστον κάθε έξι μήνες βάσει των αποστολών παρακολούθησης από την Προεδρία της Ευρωπαϊκής Ένωσης και την Επιτροπή.

Άρθρο 4

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο επιστολής

Κύριε Πρόεδρε της ΕΕΔΑ,

Κύριε Πρωθυπουργέ,

Η Ευρωπαϊκή Ένωση θεωρεί ότι το πραξικόπημα που έλαβε χώρα στη Γουινέα στις 23 Δεκεμβρίου 2008 συνιστά σοβαρή παραβίαση των ουσιαστικών στοιχείων που περιλαμβάνονται στο άρθρο 9 της συμφωνίας του Κοτονού. Έτσι, η Ευρωπαϊκή Ένωση, με δήλωση της Προεδρίας της 31ης Δεκεμβρίου 2008, καταδίκασε σθεναρά αυτό το πραξικόπημα, που είναι αντίθετο προς τις ίδιες τις αρχές της δημοκρατίας. Με την ίδια ευκαιρία, η Ευρωπαϊκή Ένωση επιβεβαίωσε τη βούλησή της να στηρίξει την επάνοδο της Γουινέας στη συνταγματική τάξη. Βάσει του άρθρου 96 της συμφωνίας του Κοτονού, άρχισε επομένως πολιτικό διάλογο με την σημερινή εξουσία για να εξετάσει την κατάσταση και τις πιθανές εξελίξεις. Οι διαβουλεύσεις άρχισαν στις Βρυξέλλες, στις 29 Απριλίου 2009.

Κατά την εναρκτήρια συνεδρίαση αυτών των διαβουλεύσεων, τα μέρη συζήτησαν την οργάνωση της μεταβατικής διαδικασίας προς την αποκατάσταση της συνταγματικής τάξης και την εγκαθίδρυση δημοκρατικού καθεστώτος, προερχόμενου από ελεύθερες και διαφανείς εκλογές. Η Γουινέα υπέβαλε επίσης υπόμνημα που περιλαμβάνει τα στάδια και τις προκλήσεις της μεταβατικής διαδικασίας. Η Ευρωπαϊκή Ένωση έλαβε υπόψη τις προτάσεις που έκανε η Γουινέα κατά τις συνομιλίες αυτές, ιδίως:

Χάρτης πορείας της μεταβατικής διαδικασίας

Η Γουινέα επιβεβαίωσε τη δέσμευσή της όσον αφορά το χάρτη πορείας, που προτάθηκε από το Συνασπισμό των Ενεργών Δυνάμεων στις 17 Μαρτίου 2009 και εγκρίθηκε με το ανακοινωθέν αριθ. 50 του Προέδρου της ΕΕΔΑ στις 28 Μαρτίου 2009, τα στάδια του οποίου ακολουθούν το ακόλουθο χρονοδιάγραμμα:

- Συνέχιση της απογραφής/καταγραφής των ψηφοφόρων σύμφωνα με τον εκλογικό κώδικα,

- σύσταση ενός Εθνικού Συμβουλίου Μετάβασης,

- έναρξη των εργασιών τροποποίησης του θεμελιώδους νόμου,

- κατασκευή και διανομή εκλογικών βιβλιαρίων,

- έγκριση των τροποποιήσεων του θεμελιώδους νόμου,

- βουλευτικές εκλογές

- προεδρικές εκλογές

- επανάληψη των εργασιών της Επιτροπής Ερευνών σχετικά με τα τραγικά γεγονότα του Ιουνίου 2006 και του Ιανουαρίου και Φεβρουαρίου 2007.

Εθνικό Συμβούλιο Μετάβασης

- Η Γουινέα επιβεβαίωσε ότι το Εθνικό Συμβούλιο Μετάβασης (ΕΣΜ), που προβλέπεται από το χάρτη πορείας, για το οποίο λήφθηκε απόφαση με το Διάταγμα αριθ. 50 του Προέδρου της ΕΕΔΑ, θα συσταθεί κατά τη διάρκεια του Μαΐου 2009.

- Η Ευρωπαϊκή Ένωση θα μεριμνήσει ώστε οι διατάξεις σχετικά με τη σύνθεση, την εντολή και τις αρμοδιότητές τους να αντικατοπτρίζουν μια περιεκτική και συναινετική προσέγγιση.

- Η Γουινέα επιβεβαίωσε ότι το Εθνικό φόρουμ, που προβλέπεται στο υπόμνημα, αποτελεί ανεξάρτητη διαδικασία από τη σύσταση του ΕΣΜ, που δεν θα έχει καμία επίπτωση στον πραγματικό διορισμό του.

Τροποποίηση του θεμελιώδους νόμου

- Η Ευρωπαϊκή Ένωση έλαβε γνώση των προθέσεων της Γουινέας να καλέσει το ΕΣΜ να προβεί, πριν από τις εκλογές, σε τροποποίηση του θεμελιώδους νόμου, καθώς και ορισμένων οργανικών νόμων, ιδίως του εκλογικού κώδικα.

- Η Ευρωπαϊκή Ένωση θα μεριμνήσει ώστε, αφενός, αυτή η εργασία να περιοριστεί στις αναγκαίες πτυχές που θα επιτρέψουν τη διεξαγωγή της μεταβατικής διαδικασίας και την οργάνωση εκλογών, και, αφετέρου, να μην έχει αρνητικές συνέπειες στο χρονοδιάγραμμα του χάρτη πορείας.

Εκλογές

- Η Γουινέα δεσμεύτηκε σχετικά με το εκλογικό χρονοδιάγραμμα που προβλέπεται στο χάρτη πορείας, δηλαδή τη διεξαγωγή βουλευτικών εκλογών στις 11 Οκτωβρίου 2009 και προεδρικών εκλογών σε δύο γύρους στις 13 και 27 Δεκεμβρίου 2009. Η Ευρωπαϊκή Ένωση θα παρακολουθήσει στενά την τήρηση αυτού του χρονοδιαγράμματος.

- Η Γουινέα επιβεβαίωσε τη δέσμευση που ανέλαβε ο Πρόεδρος της ΕΕΔΑ, ότι ο ίδιος, τα μέλη της ΕΕΔΑ και ο πρωθυπουργός της υπηρεσιακής κυβέρνησης δεν θα θέσουν υποψηφιότητα στις εκλογές. Η ευρωπαϊκή πλευρά θεωρεί ότι αυτή η δέσμευση είναι ουσιαστική και ότι πρέπει να αποτελέσει αντικείμενο επίσημης απόφασης.

- Όσον αφορά την προετοιμασία και τη διεξαγωγή των εκλογών, η Γουινέα διευκρίνισε τα ακόλουθα μέτρα για να διασφαλίσει ότι θα είναι ελεύθερες και διαφανείς:

- Η πλήρης ευθύνη της οργάνωσης και της διαχείρισης των εκλογών ανατέθηκε στην Εθνική Ανεξάρτητη Εκλογική Επιτροπή (ΕΑΕΕ), με το διάταγμα αριθ. 015 του Προέδρου της ΕΕΔΑ της 4ης Ιανουαρίου 2009.

- Η Γουινέα προτίθεται να ζητήσει διεθνή παρακολούθηση των εκλογών και δεσμεύεται επίσης να ζητήσει τη συμμετοχή της κοινωνίας των πολιτών της Γουινέας στην παρακολούθηση των εκλογών.

- Λήφθηκαν μέτρα για να εξασφαλιστεί η ισότιμη πρόσβαση στα μέσα μαζικής ενημέρωσης για τους υποψηφίους των εκλογών.

- Το Τμήμα Συνταγματικών Υποθέσεων του Ανώτατου Δικαστηρίου θα αποκατασταθεί για να αναλάβει τη διαχείριση των εκλογικών διαφορών και για να δημοσιεύσει τα αποτελέσματα των εκλογών.

- Όσον αφορά τη χρηματοδότηση των εκλογών, ένας λεπτομερής προϋπολογισμός ανά δραστηριότητα θα υποβληθεί προς εξέταση στη Διεθνή Ομάδα Επαφής για τη Γουινέα (GIC-G).

Ανθρώπινα δικαιώματα, κράτος δικαίου, διακυβέρνηση

Η Ευρωπαϊκή Ένωση έλαβε υπόψη τις προσπάθειες που καταβάλλει η κυβέρνηση της Γουινέας για να καταπολεμήσει τη διακίνηση ναρκωτικών, την ατιμωρησία και τη διαφθορά, καθώς και τη δέσμευσή της να προβεί σε ελέγχους με στόχο τη δημοσιονομική εξυγίανση. Σ’αυτό το πλαίσιο, η Ευρωπαϊκή Ένωση δίνει ιδιαίτερη σημασία στις δεσμεύσεις που ανέλαβε η Γουινέα όσον αφορά το σεβασμό των αρχών του κράτους δικαίου, των δικαιωμάτων του ανθρώπου και της χρηστής διακυβέρνησης, ιδίως:

Την επιβεβαίωση της απουσίας πολιτικών κρατουμένων.

- Την αποκατάσταση του Δικαστικού Τμήματος του Ανώτατου Δικαστηρίου που θα αποτελέσει την ανώτατη δικαστική αρχή της χώρας.

- Το σεβασμό των δικαιωμάτων των ατόμων που κρατούνται για αδίκημα κοινού ποινικού δικαίου, ιδίως του δικαιώματός τους σε νομικό παραστάτη ήδη από τη σύλληψή τους και δίκαιης δίκης από την αρμόδια δικαστική αρχή.

- Το σεβασμό της αρχής της ισότητας έναντι του νόμου.

- Την επιστροφή στο Δημόσιο Ταμείο των πόρων που είχαν εισπραχθεί στο πλαίσιο ελέγχων για να επιτραπεί η συμπερίληψή τους στον εθνικό προϋπολογισμό.

- Την επανάληψη των εργασιών της Επιτροπής Ερευνών σχετικά με τα τραγικά γεγονότα του Ιουνίου 2006 και του Ιανουαρίου και Φεβρουαρίου 2007 από το σχηματισμό της μελλοντικής κυβέρνησης που θα προέλθει από τις εκλογές.

Η ευρωπαϊκή πλευρά έκρινε συνολικά ενθαρρυντικές τις δεσμεύσεις που ανέλαβε η Γουινέα. Για το λόγο αυτό, αποφάσισε να εγκρίνει τα ακόλουθα κατάλληλα μέτρα, βάσει του άρθρου 96, παράγραφος 2, σημείο γ) της συμφωνίας του Κοτονού, σχετικά με την προοδευτική επανάληψη της συνεργασίας, με στόχο να ενισχυθεί η μεταβατική διαδικασία:

1. Η Ευρωπαϊκή Ένωση θα εξακολουθήσει να χρηματοδοτεί τις επείγουσες δράσεις ανθρωπιστικού χαρακτήρα, υποστηρίζοντας άμεσα τους πληθυσμούς, την πολιτική μετάβαση και την έξοδο από την κρίση. Σ’αυτό το πλαίσιο, πρέπει να σημειωθεί ότι μπορεί να δοθεί νέα στήριξη για την προετοιμασία των βουλευτικών και προεδρικών εκλογών, ιδίως με την κινητοποίηση του κονδυλίου Β του 10ου ΕΤΑ και, σε περίπτωση έγκαιρης πρόσκλησης από τις αρχές της Γουινέας, με τη σύσταση εκλογικής παρακολούθησης. Η Ευρωπαϊκή Επιτροπή θα συνεχίσει επίσης να χρηματοδοτεί τις συμβάσεις που βρίσκονται στο στάδιο εκτέλεσης και αφορούν άλλες δράσεις εκτός αυτών που αναφέρονται ανωτέρω.

2. Τα συντηρητικά μέτρα που θεσπίστηκαν για τα τρέχοντα προγράμματα και έργα στο πλαίσιο του 9ου ΕΤΑ και των προηγούμενων ΕΤΑ, εκτός των έργων αποκατάστασης δημόσιων κτιρίων και των έργων στήριξης της αποκέντρωσης, θα αρθούν αμέσως μόλις συσταθεί πραγματικά ένα Εθνικό Συμβούλιο Μετάβασης, η εντολή, οι αρμοδιότητες και η σύνθεση του οποίου θα έχουν καταρτιστεί κατά τρόπο συναινετικό από τα μέρη που συμμετέχουν στη μεταβατική διαδικασία στη Γουινέα.

3. Τα συντηρητικά μέτρα, που θεσπίστηκαν για τα τρέχοντα προγράμματα και έργα στο πλαίσιο του 9ου ΕΤΑ και των προηγούμενων ΕΤΑ, θα αρθούν εξ ολοκλήρου αμέσως μόλις δημοσιευθούν η εκλογική κατάσταση και η απόφαση για τον καθορισμό των ημερομηνιών των εκλογών και της επίσημης έναρξης της εκλογικής εκστρατείας.

4. Η συνέχιση του προγράμματος του ΔΝΤ και η επανάληψη της διαδικασίας ελάφρυνσης του χρέους των υπερχρεωμένων φτωχών χωρών (ΥΦΧ) μπορούν να υποστηριχθούν από συνεισφορά της Ευρωπαϊκή Ένωσης ύψους 8 εκατ. € για την εξόφληση των καθυστερούμενων πληρωμών στην Ευρωπαϊκή Τράπεζα Επενδύσεων (ΕΤΕπ) για δάνεια προερχόμενα από πόρους του ΕΤΑ μέσω του κονδυλίου Β του 10ου ΕΤΑ. Αυτή η ενίσχυση μπορεί να κινητοποιηθεί μετά την επίσημη λήξη της προθεσμίας για την κατάθεση υποψηφιοτήτων για τις προεδρικές εκλογές που θα επιβεβαιώσει ότι ο Πρόεδρος και τα μέλη της ΕΕΔΑ καθώς και ο πρωθυπουργός της υπηρεσιακής κυβέρνησης δεν συμμετέχουν σε αυτές.

5. Το Έγγραφο στρατηγικής συνεργασίας και το εθνικό ενδεικτικό πρόγραμμα (ΕΣΣ/ΕΕΠ) για τη Γουινέα, ενδεικτικού ποσού 237 εκατ. ευρώ, θα αναπροσαρμοστεί, συζητηθεί εκ νέου και υπογραφεί μετά τη διεξαγωγή των βουλευτικών και προεδρικών εκλογών και την ορκωμοσία των μελών της Εθνικής Συνέλευσης. Μια ενδιάμεση επανεξέταση του 10ου ΕΤΑ τα συμπεράσματα της οποίας αναμένονται για το 2010, θα αναλύσει τις επιδόσεις της εφαρμογής και μπορεί να καταλήξει σε επανεξέταση του κονδυλίου που χορηγείται στη Γουινέα.

Για να εξασφαλιστεί η καλή συνέχεια των δράσεων συνεργασίας, η Ευρωπαϊκή Επιτροπή διατηρεί το δικαίωμα, σε περίπτωση ανάγκης, να αναλάβει, εξ ολοκλήρου ή εν μέρει, καθήκοντα Εθνικού Διατάκτη του ΕΤΑ.

Στο πλαίσιο της διαδικασίας βάσει του άρθρου 96 της συνθήκης του Κοτονού, η Ευρωπαϊκή Ένωση θα εξακολουθήσει να παρακολουθεί στενά την κατάσταση στη Γουινέα για περίοδο 24 μηνών. Κατά την περίοδο αυτή, θα διατηρηθεί ο ενισχυμένος διάλογος στο πλαίσιο του άρθρου 8 της συνθήκης του Κοτονού με την κυβέρνηση της Γουινέας για να ενισχυθεί η μεταβατική διαδικασία και θα γίνονται τακτικές επανεξετάσεις στις οποίες θα συμμετέχουν η Προεδρία της Ευρωπαϊκής Ένωσης και η Ευρωπαϊκή Επιτροπή. Η πρώτη αποστολή παρακολούθησης θα πραγματοποιηθεί εντός περιόδου όχι μεγαλύτερης των έξι μηνών.

Η Ευρωπαϊκή Ένωση επιφυλάσσεται να τροποποιήσει τα «κατάλληλα μέτρα» που περιγράφονται ανωτέρω ανάλογα με την εξέλιξη της εφαρμογής των δεσμεύσεων, ιδίως εκείνων που αναφέρονται στο τμήμα «Δικαιώματα του ανθρώπου, κράτος δικαίου, διακυβέρνηση».

Τα δύο μέρη δεσμεύονται να συνεχίσουν τον τακτικό πολιτικό διάλογο, στο πλαίσιο του άρθρου 8 της συμφωνίας του Κοτονού, με τη νέα κυβέρνηση που θα προκύψει από τις εκλογές, σχετικά με τις μεταρρυθμίσεις στον τομέα της πολιτικής, δικαστικής και οικονομικής διακυβέρνησης, καθώς και τις μεταρρυθμίσεις στον τομέα της ασφάλειας.

Με εκτίμηση,

Παράρτημα: Χρονοδιάγραμμα των δεσμεύσεων

Δέσμευση των εταίρων: |

Γουινέα | Ευρωπαϊκή πλευρά |

0. Σημερινή κατάσταση | 0. Συνέχιση της χρηματοδότησης των συμβάσεων που βρίσκονται στο στάδιο εκτέλεσης, καθώς και των επειγουσών δράσεων ανθρωπιστικού χαρακτήρα, προς άμεση υποστήριξη των πληθυσμών, της πολιτικής μετάβασης και της εξόδου από την κρίση. Πιθανή παροχή νέας ενίσχυσης για την προετοιμασία των βουλευτικών και προεδρικών εκλογών, ιδίως με την κινητοποίηση του κονδυλίου Β του 10ου ΕΤΑ και, σε περίπτωση έγκαιρης πρόσκλησης από τις αρχές της Γουινέας, με τη σύσταση εκλογικής παρακολούθησης. Η χορήγηση χρηματοδοτήσεων σε περιφερειακά έργα που καλύπτουν τη Γουινέα, θα εξεταστούν για κάθε περίπτωση χωριστά. Τα συντηρητικά μέτρα για το υπόλοιπο της συνεργασίας στο πλαίσιο του 9ου ΕΤΑ και των προηγούμενων ΕΤΑ εξακολουθούν να ισχύουν. |

1. Συγκρότηση Εθνικού Συμβουλίου Μετάβασης, η εντολή, οι αρμοδιότητες και η σύνθεση του οποίου καθορίστηκαν συναινετικά από τα συμμετέχοντα μέρη στη μεταβατική διαδικασία της Γουινέας. | 1. Άρση των συντηρητικών μέτρων που έχουν ληφθεί για τα τρέχοντα προγράμματα και έργα στο πλαίσιο του 9ου ΕΤΑ και των προηγούμενων ΕΤΑ εκτός από τα έργα αποκατάστασης δημόσιων κτιρίων και τα έργα στήριξης της αποκέντρωσης. |

2. Δημοσίευση της εκλογικής κατάστασης και της απόφασης για τον καθορισμό των ημερομηνιών των εκλογών και της επίσημης έναρξης της εκλογικής εκστρατείας. | 2. Άρση του συνόλου των συντηρητικών μέτρων σχετικά με το 9ο ΕΤΑ και τα προηγούμενα ΕΤΑ. |

3. Λήξη προθεσμίας για την κατάθεση υποψηφιοτήτων για τις προεδρικές εκλογές (που θα επιβεβαιώσει τη μη συμμετοχή του Προέδρου και των μελών της ΕΕΔΑ καθώς και του πρωθυπουργού της υπηρεσιακής κυβέρνησης). | 3. Εξόφληση των καθυστερούμενων πληρωμών στην ΕΤΕπ για δάνεια προερχόμενα από πόρους του ΕΤΑ με την κινητοποίηση του κονδυλίου Β του 10ου ΕΤΑ, υπό την προϋπόθεση ότι θα συνεχιστεί το πρόγραμμα του ΔΝΤ και θα επαναληφθεί η διαδικασία ελάφρυνσης του χρέους των υπερχρεωμένων φτωχών χωρών (ΥΦΧ). |

4. Διεξαγωγή ελεύθερων και διαφανών βουλευτικών και προεδρικών εκλογών, και πραγματικός διορισμός των εκλεγέντων. | 4. Υπογραφή του ΕΣΣ/ΕΕΠ 10ου ΕΤΑ, μετά την ενημέρωση και την εκ νέου διαπραγμάτευση. |

[1] ΕΕ L 317 της 15.12.2000, σ.3

[2] ΕΕ L 287 της 28.10.2005, σ.4

[3] ΕΕ L 317 της 15.12.2000, σ.376, όπως τροποποιήθηκε από την ΕΕ L 247 της 09.09.2006, σ. 48.